
KOMISIJAS PAZIŅOJUMS
EIROPAS PARLAMENTAM

saskaņā ar Līguma par Eiropas Savienības darbību 294. panta 6. punktu par Padomes nostāju attiecībā uz Eiropas Parlamenta un Padomes regulas, ar kuru groza Regulu (EK) Nr. 1934/2006, ar ko izveido finanšu instrumentu sadarbībai ar industrializētām valstīm un teritorijām un citām valstīm un teritorijām ar augstu ienākumu līmeni, pieņemšanu

2009/0059 (COD)

KOMISIJAS PAZIŅOJUMS
EIROPAS PARLAMENTAM

saskaņā ar Līguma par Eiropas Savienības darbību 294. panta 6. punktu par Padomes nostāju attiecībā uz Eiropas Parlamenta un Padomes regulas, ar kuru groza Regulu (EK) Nr. 1934/2006, ar ko izveido finanšu instrumentu sadarbībai ar industrializētām valstīm un teritorijām un citām valstīm un teritorijām ar augstu ienākumu līmeni, pieņemšanu

1.
Priekšvēsture
	Datums, kad priekšlikums nosūtīts Eiropas Parlamentam un Padomei
(dokuments COM(2009) 197 galīgā redakcija Nr. 2 — (2009)/0059 COD)
	Nosūtīts:
2009. gada 21. aprīlī, labojums:
2009. gada 30. novembrī, grozīts: 
2009. gada 1. decembrī 
(Lisabonas līguma stāšanās spēkā)

	Eiropas Parlamenta atzinuma datums (pirmais lasījums)
	2010. gada 21. oktobris

	Grozītā priekšlikuma nosūtīšanas datums
	[…].

	Padomes nostājas pieņemšanas datums
	2010. gada 10. decembris


2.
Komisijas priekšlikuma mērķis

Ārējām darbībām paredzēto finanšu instrumentu starpposma pārskatīšanas ietvaros
 Komisija sagatavoja šo priekšlikumu, lai aizpildītu likumdošanas plaisu, proti, ES nevar finansēt darbības, kas nepārprotami neietilpst kategorijā "oficiālā palīdzība attīstības jomā" (ODA) četrdesmit sešās no ES partnervalstīm visā pasaulē.

Tas tāpēc, ka Attīstības sadarbības instrumenta (DCI) regula (2. panta 4. punkts) izslēdz pasākumus, kas neatbilst ODA kritērijiem, kurus noteikusi Ekonomiskās sadarbības un attīstības organizācijas Attīstības palīdzības komiteja (OECD/DAC) (tādēļ "DACable"). Nav cita pamatakta, ar kuru būtu ļauts jaunattīstības valstīs, kas ietilpst DCI darbības jomā, finansēt pasākumus, kuri neatbilst ODA prasībām. 

Rezultātā daži darbību veidi bija jāfinansē ārpus DCI saskaņā ar sagatavošanas darbībām, kuras budžetā šim nolūkam izveidoja Eiropas Parlaments (t.i., apmaiņa uzņēmējdarbības un zinātnes jomās ar Indiju un Ķīnu, sadarbība ar valstīm ar vidēju ienākumu līmeni Āzijā un Latīņamerikā). Šīs sagatavošanas darbības beidzās 2009. gadā. Tolaik tika panākta vienošanās starp Komisiju un attiecīgajiem EP komiteju priekšsēdētājiem, ka Eiropas studenti un skolotāji, kuri piedalās Erasmus Mundus programmas ārējā daļā, tiks finansēti no DCI tikai līdz 2009. gada beigām. Plaisas aizpildīšanai arī jānodrošina, ka var finansēt dažus enerģijas projektus un sabiedrisko attiecību diplomātijas pasākumus, kas neatbilst ODA kritērijiem (piemēram, Āzijā, Vidusāzijā un Irākā/Irānā).

Priekšlikumam ir laika ierobežojums no 2010. līdz 2013. gadam, un tā darbības joma saistībā ar politikas saturu un ietekmi uz budžetu ir ierobežota. Tas neskar turpmākus priekšlikumus par jaunās paaudzes ārējo attiecību finanšu instrumentiem nākamās finanšu shēmas ietvaros. 

3.
Piezīmes par Padomes nostāju 

3.1.
Vispārīgas piezīmes par Padomes nostāju pirmajā lasījumā

Komisija var akceptēt Padomes nostāju, kas ir trīs iestāžu savstarpēju konstruktīvu apspriežu rezultāts. Tā atbilst svarīgākajiem mērķiem un Komisijas sākotnējā priekšlikuma būtībai.

Kompromisa tekstu sākotnēji apsprieda Parlaments, Padome un Komisija, lai panāktu vienošanos Parlamenta pirmajā lasījumā, kas sākotnēji bija paredzēts 2010. gada jūnijā. Šajā nolūkā trīspusējās sarunas tika rīkotas 13. aprīlī un 5. maijā. Tomēr turpmāk minēto īpašo jautājumu dēļ vienošanos nebija iespējams panākt ne jūnijā, ne jūlijā. 

3.2.
Apspriestās kopējās nostājas galvenie elementi 

Padomes nostāja atspoguļo šādus galvenos elementus:

· Savienības interesēs ir vēl vairāk padziļināt tās attiecības ar jaunattīstības valstīm tādās jomās kā apmaiņas ekonomikas, tirdzniecības, akadēmiskajā, uzņēmējdarbības un zinātnes jomā – darbības, kas, neskatoties uz to, ka ES ir tajās ieinteresēta, var nebūt oficiālā palīdzība attīstības jomā.

· Ar instrumentu tiks finansēti pasākumi, kas principā nav oficiālā palīdzība attīstības jomā.

3.3.
Īpašie jautājumi (Parlamenta veiktie grozījumi, kas Padomei nav pieņemami)

· Deleģētie akti (LESD 290. pants): Parlamenta mērķis ar pirmā lasījuma grozījumiem ir piemērot šo procedūru daudzgadu stratēģijas dokumentu pieņemšanai, ko veic Komisija. Neskatoties uz ilgām un intensīvām sarunām (jo īpaši trīspusējām sarunām, kas notika 2. februārī, 23. martā un 20. oktobrī), šajā jautājumā nebija iespējams panākt vienošanos. Padome savās nostājās pirmajā lasījumā neakceptēja šos grozījumus. Komisija ir gatava turpināt centienus saskaņot iestāžu nostājas un rast veidus, kā novērst nozīmīgās bažas, kas ir Parlamenta veikto grozījumu pamatā, jo īpaši nodrošināt, ka Parlaments var veikt pienācīgu uzraudzību pār ārējās sadarbības stratēģiju formulēšanu un ārējo finanšu instrumentu pareizu īstenošanu.

· 16. pants par finanšu atsauces summu: Parlaments pieņēma grozījumu šajā pantā, kuru Padome nepieņēma savā pirmajā lasījumā, vēloties saglabāt Komisijas sākotnēji ierosināto tekstu. Komisija atbalsta Padomes nostāju, jo tā atspoguļo standarta tekstu par finanšu atsauces summām, kas ir iekļauts visos finanšu instrumentos. Tomēr, lai veicinātu vienošanās panākšanu un pārliecinātu iestādes, Komisija ir gatava sniegt pievienoto paziņojumu.
4.
Secinājums

Padomes nostājā ietverts panāktais kompromisa teksts, kurā ļoti lielā mērā atspoguļoti Eiropas Parlamenta lūgumi un grozījumi pirmajā lasījumā. Tādējādi Komisija var akceptēt Padomes nostāju pirmajā lasījumā.

Industrializēto valstu instruments – COM (2009) 197 galīgā redakcija


Komisijas deklarācija par 16. pantu

Regula risina jautājumu par atbalstu vairākām īpašām darbībām, kas nav oficiālā palīdzība attīstības jomā (ODA), valstīs, uz kurām attiecas attīstības sadarbības instruments (DCI Regula Nr. 1905/2006). Regula ir paredzēta kā vienreizējs šā jautājuma risinājums.

Komisija vēlreiz apliecina, ka nabadzības izskaušana, tostarp Tūkstošgades attīstības mērķu īstenošana, ir tās attīstības sadarbības galvenais mērķis un joprojām ir prioritāte. 

Komisija atgādina, ka finanšu atsauces summa, kas noteikta 16. pantā valstīm, kuras uzskaitītas II pielikumā, tiks īstenota, izmantojot budžeta pozīcijas, kuras paredzētas darbībām, kas nav oficiālā palīdzība attīstības jomā.

Turklāt Komisija apstiprina savu nodomu ievērot finanšu atsauces summu, kas noteikta Attīstības sadarbības instrumenta 38. pantā (Regula Nr. 1905/2006) laikposmam no 2007. līdz 2013. gadam, kā arī minētās regulas noteikumus par ODA kritēriju izpildi. Komisija atgādina, ka, pamatojoties uz tās pašreizējo finanšu plānu, šī atsauces summa 2013. gadā tiks pārsniegta. 

Šajā kontekstā Komisija plāno ierosināt budžeta projektus, ar kuriem nodrošināta attīstības palīdzības progresija Āzijai un Latīņamerikai saskaņā ar DCI Regulu Nr. 1905/2006 laikposmā līdz 2013. gadam tā, lai pašreiz prognozētās ODA summas atbilstīgi DCI un ES budžets kopumā netiek ietekmēts. 
�	Komisijas paziņojums Eiropas Parlamentam un Padomei: Ārējām darbībām paredzētu finanšu instrumentu starpposma pārskats, COM(2009) 196 galīgā redakcija, 21.4.2009.

